## Pravilnik o gospodarenju građevnim otpadom

### NN 38/2008 (2.4.2008.), Pravilnik o gospodarenju građevnim otpadom

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**1306**

Na temelju članka 104. stavka 1. točke 9., Zakona o otpadu (»Narodne novine«,
broj 178/04 i 111/06), ministrica zaštite okoliša, prostornog uređenja i
graditeljstva, donosi

## PRAVILNIK

### O GOSPODARENJU GRAĐEVNIM OTPADOM

I. OPĆE ODREDBE

Članak 1.

Ovim Pravilnikom propisuje se način gospodarenja građevnim otpadom koji nastaje
građenjem prema posebnom zakonu.

Članak 2.

Ovaj Pravilnik ne primjenjuje se na:
– gospodarenje građevnim otpadom koji sadrži azbest,
– iskope kojima se gospodari prema posebnim propisima koji uređuju gospodarenje
mineralnim sirovinama.

Članak 3.

Pojmovi uporabljeni u ovom Pravilniku imaju sljedeće značenje:
1. *Građevni otpad* je otpad nastao prilikom gradnje građevina, rekonstrukcije,
uklanjanja i održavanja postojećih građevina, te otpad nastao od iskopanog
materijala, koji se ne može bez prethodne oporabe koristiti za građenje
građevine zbog kojeg građenja je nastao.
2. *Posjednik građevnog otpada* je:
– vlasnik građevine,
– investitor,
– izvođač kojem je vlasnik građevine odnosno investitor na temelju valjanog
pravnog posla prenio pravo raspolaganja odnosno posjedništva nad građevnim
otpadom,
– treća osoba kojoj je vlasnik građevine odnosno investitor na temelju valjanog
pravnog posla prenio pravo raspolaganja odnosno posjedništva nad građevnim
otpadom.
3. *Investitor* je pravna ili fizička osoba u čije ime se gradi građevina.
4. *Izvođač* je osoba koja gradi ili izvodi pojedine radove na građevini sukladno
posebnom zakonu prilikom čega nastaje građevni otpad.
5. *Ovlaštena osoba* je svaka pravna i fizička osoba-obrtnik koja temeljem Zakona
o otpadu posjeduje dozvolu za gospodarenje građevnim otpadom i ovlaštenik je
koncesije za gospodarenje građevnim otpadom.
6. *Uređaj* je samostalni uređaj ili sklop međusobno povezanih uređaja koji mogu
biti mobilni ili stacionarni, a kojima je moguće gospodariti građevnim otpadom
na mjestu nastanka – na gradilištu i/ili u reciklažnom dvorištu za građevni
otpad odnosno u građevini za gospodarenje otpadom.
7. *Reciklažno dvorište za građevni otpad (u daljnjem tekstu: reciklažno
dvorište)* je građevina namijenjena razvrstavanju, mehaničkoj obradi i
privremenom skladištenju građevnog otpada.

II. GOSPODARENJE GRAĐEVNIM OTPADOM

Članak 4.

Gospodarenje građevnim otpadom podrazumijeva skup aktivnosti i mjera koje
obuhvaćaju odvojeno skupljanje, oporabu i/ili zbrinjavanje građevnog otpada.

Članak 5.

(1) Građevni otpad ne smije se odložiti na mjestu nastanka kao niti na
lokacijama koje nisu za to predviđene.
(2) Posjednik građevnog otpada dužan je snositi sve troškove gospodarenja
građevnim otpadom.

Članak 6.

(1) Posjednik građevnog otpada dužan je osigurati uvjete za odvojeno skupljanje
i privremeno skladištenje građevnog otpada.
(2) Odvojeno skupljanje i privremeno skladištenje građevnog otpada posjednik
građevnog otpada mora povjeriti ovlaštenoj osobi.
(3) Ovlaštena osoba obavlja djelatnost gospodarenja građevnim otpadom u
reciklažnim dvorištima na stacionarnim uređajima za oporabu, odnosno na
gradilištu gdje nastaje građevni otpad pomoću mobilnog uređaja.
(4) Posjednik građevnog otpada koji je izvođač može na gradilištu na kojem
nastaje građevni otpad taj otpad i oporabiti u okviru registrirane djelatnosti i
odgovarajuće dozvole za gospodarenje otpadom.

Članak 7.

(1) Posjednik građevnog otpada može obavljati oporabu građevnog otpada na mjestu
nastanka u uređajima za materijalnu oporabu otpada. Takvi uređaji moraju
udovoljavati uvjetima propisanim posebnim propisom.
(2) Ovlaštena osoba može obavljati oporabu građevnog otpada u uređajima za
materijalnu i/ili energetsku oporabu otpada. Takvi uređaji moraju udovoljavati
uvjetima propisanim posebnim propisom.
(3) Posjednik građevnog otpada i ovlaštena osoba dužni su osigurati konačno
zbrinjavanje ili oporabu odvojeno skupljenog opasnog otpada iz građevnog otpada.

Članak 8.

Građevni proizvod nastao materijalnom oporabom građevnog otpada može se ponovo
uporabiti u građevne svrhe ukoliko udovoljava normama i uvjetima propisanim
posebnim propisom.

Članak 9.

(1) Odlaganje građevnog otpada može se obavljati u slučajevima kada ga nije
moguće materijalno i/ili energetski oporabiti i ponovno uporabiti u skladu s
odredbama ovoga Pravilnika kao i u slučaju kad građevni otpad nastaje
uklanjanjem bespravno izgrađenih građevina ili njihovih dijelova u provedbi
inspekcijskog rješenja.
(2) Građevni otpad predviđen za odlaganje predaje se ovlaštenim osobama koje
upravljaju odlagalištima otpada sukladno uvjetima propisanim posebnim propisom.

Članak 10.

Svaka pravna i fizička osoba-obrtnik koja ima dozvolu odnosno koncesiju prema
Zakonu o otpadu za pojedinu ili više djelatnosti gospodarenja otpadom ukoliko
prilikom obavljanja djelatnosti gospodari građevnim otpadom dužna je voditi
očevidnike o nastanku i tijeku građevnog otpada te prijavljivati nadležnim
tijelima podatke o tom otpadu sukladno posebnim propisima.

Članak 11.

(1) Županije i Grad Zagreb dužni su u roku od 6 mjeseci od dana stupanja na
snagu ovoga Pravilnika odrediti lokacije za gospodarenje građevnim otpadom na
svojem području.
(2) Grad Zagreb i jedinice lokalne samouprave dužni su putem reciklažnih
dvorišta osigurati preuzimanje građevnog otpada sa svojeg područja.

Članak 12.

Svaka pravna i fizička osoba-obrtnik odnosno ovlaštena osoba, koja na bilo koji
način prema ovom Pravilniku gospodari građevnim otpadom dužna je gospodarenje
građevnim otpadom uskladiti s odredbama ovoga Pravilnika najkasnije do 31.
prosinca 2008. godine.

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa:351-01/08-04/5
Urbroj: 531-08-3-08-1
Zagreb, 28. ožujka 2008.

Ministrica
**Marina Matulović Dropulić, dipl. inž. arh.**, v. r.

Pravilnik, NN 38/2008-1306
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)